Speel-speel : 01/31/15
Hoe meer ek oor vetplante lees, hoe meer wil ek weet. Ek vergeet die name, baie lyk so eenders, mens raak skoon verward. Tog weet ek, ek sal tot in lengte van dae vreugde kan vind in die wonder van hierdie unieke plante. Doringbedekte bolle wat die mooiste blomme produseer, grysvaal blare wat kartel en vou om 'n allerlieflike vertoning te maak iewers in 'n vaal hoekie in jou tuin en altyd-tevrede. Altyd tevrede en altyd mooi, dit is kaktusse en vetplante se beste eienskap. Hoe baie kan mens nie net uit die natuur leer nie!
Hier is die yslike "Eve's Needle" ('n deel daarvan) wat teen die paatjieheining in ons agterplaas groei. Lank, lank gelede was dit net 'n 2cm. lange stukkie kaktus. En al wat ek gedoen het, was om dit in die grond te druk. Wees maar versigtig as jy naby daardie lang dorings doenig raak. Ek het iewers gelees dat die plant pienk /rooi blomme produseer. Sal dit nie pragtig wees nie!
Yslike blare van 'n garingboom of -plant.
Nêrens kan jy 'n mooier pienk blom as by hierdie doodgewone kaktus kry nie. Een hele dag lank!
En hierdie een noem ek sommer "Ouman se baard". Ouman het intussen ook 'n jong knapie langs hom bygekry. Dis nog 'n heerlikheid van vetplante, dit vermeerder so maklik en so gou.